Viseadmiral Aimar Sørenssen besøker Trondheim i 1965
Format: Fotonegativ Film: Agfa 4x6 1/2 Isopan ISS Dato / Date: 29. August 1965 Fotograf / Photographer Fritz Digre (1897 – 1992) Sted / Place: Pir II, Trondheim Wikipedia: Aimar Sørenssen (1905 - 1986) Geni.com: Aimar August Sørenssen (1905 - 1986) Eier / Owner Institution: Trondheim byarkiv, The Municipal Archives of Trondheim Arkivreferanse / Archive reference: Tor.H43.B81.F30005 Adresseavisen 19.08.1965 s. 3: Kysteskadrens årlige idrettskonkurranser avvikles i Trondheim Kjempearrangement med over 600 deltagere kommende uke Den årlige idrettskonkurranse mellom Kysteskadrens fartøyer blir denne gang arrangert i Trondheim i tiden 23. til 29. august. I den anledning kommer vel 20 av marinens fartøyer til Trondheim, hvor de vil bli fordelt mellom Pir II og Nyhavna. De fleste norske fartøytyper vil bli representert, fra jagere og mineleggere ned til fregatt og MTB-er. Fartøyene kommer ikke samlet til Trondheim, men i løpet av helgen vil alle være på plass. Selve idrettskonkurransen er et kjempearrangement. Man regner med omkring 600 deltagere og det konkurreres i 14 forskjellige øvelser. Disse er slik satt sammen at styrke, kondisjon, smidighet, svømmeferdighet og sjømannskap blir satt på prøve. Ved siden av den individuelle konkurranse er det også lagkonkurranse fartøyene i mellom. Det er Sjøforsvarskommando Trøndelag som er ansvarlig for gjennomføringen av arrangementene. Man har utarbeidet et detaljert program for selve konkurransene, og dessuten lagt planer for den velferdsmessige siden av arrangementet. Mandag 23. august starter det hele med oppmarsj fra Pir II gjennom byen til Stadion, hvor sjefen for Kysteskadren kommandør Sjur Østervold åpner konkurransene. – Så går de forskjellige øvelser slag i slag til og med lørdag. Friidretten (100 m, høyde, kulestøt og 1500 m) avvikles på Stadion. Der går også noen av fotballkampene, men resten av disse blir spilt på Rosenborgbanen. Finalen spilles lørdag på Lerkendal. Dette er også arena for terrengstafetten, som går i området rundt banen. Svømming og stup holdes i Svømmehallen, mens kapproingen avvikles i ytre havnebasseng. Hinderløpet er lagt til banen på Kuhaugen, og tautrekking og hivelinekast holdes på kaia ved Pir II. Pistolskyting avvikles på skytebanen ved Jonsvatnet. Søndag 29. august er det så kirkeparade og til slutt premieutdeling på kaia. I lagkonkurransen kjemper mannskapene bl.a. om vandrepokalen NATO Challenge Cup. Avslutningen blir så et populært innslag for publikum, i det alle fartøyene i to timer søndag ettermiddag gir fri adgang for alle som måtte ønske å gjøre seg kjent om bord. Adresseavisen 24.08.1965 s. 1 & 6: Marinen inntar Trondheim Største norske eskadre som har besøkt byen? 600 mann i full gang med de årlige idrettskonkurranser -Alt burde ligge vel til rette for vellykkede konkurransedager under dette kysteskadremesterskap, her hvor vi befinner oss i landets beste idrettsmiljø, slik det har vært det fra Olav Tryggvasons dager og frem til dagens toppmenn. –Det burde inspirere til innsats, sa sjefen for Kysteskadren, kommandør Sjur Østervold i sin tale på Stadion i går middag da han åpnet årets mesterskap. Kommandøren rettet en takk til sjefen for SKT, kommandør Stenrød og hans stab for det forarbeid som var gjort og likedan de øvrige militære myndigheter som hadde stilt funksjonærer til disposisjon. Kommandøren takket også byens myndigheter som hadde mottatt eskadren med åpne armer, selv om det samtidig ble tæret på byens gjestfrihet også fra andre hold. I alt kom 20 fartøyer til byen i går morges, det største flåtebesøk vi har hatt her i byen siden Sea Enterprise i 1956, og det er det største norske besøk vi har hatt. I alt vil 1 200 mann i Sjøforsvarets uniformer sette sitt preg på byen i disse dager frem til neste helg da finalen i de forskjellige idrettsdisipliner går av stabelen. I alt vil 600 mann konkurrere i de forskjellige disipliner som omfatter friidrett, fotballcup, hivelinekast, dragkamp og svømming. Konkurransene foregår på Stadion, Rosenborg og til dels på Pir II (dragkampene), mens fotballfinalen lørdag spilles på Lerkendal. Premieutdeling finner sted på Pir II søndag middag kl. 12. I konkurransene kjempes det bl.a. om NATO Challenge Cup, som går til beste skip. I går middag marsjerte hele eskadren med Forsvarets Distriktsmusikk i spissen fra Pir II til Stadion, og de stramme gastene våre vakte berettiget beundring der de taktfast og elegante marsjerte gjennom byens hovedgater. INGEN FAST ESKADRE -Kysteskadren er egentlig en foreldet betegnelse, for en eskadre er det bare når vi er samlet som ved denne anledning, når en stor del av Sjøforsvarets operative enheter trekkes sammen, sier sjefen for Kysteskadren, kommandør Sjur Østervold til Adresseavisen. Han antar at de rundt et snes marinefartøyer, som nå ligger i Trondheim, utgjør den største ansamling norske enheter som på en gang har vært i denne byen. Klokken åtte i går morges kom fregatten KNM ”Haugesund” med eskadresjefen om bord, og kort etter befant han seg på jageren KNM ”Bergen”, som blir hans kvarter under øvelsene. Senere på dagen foretok han visitter i land og mottok visitter om bord. Fredag kommer sjefen for Sjøforsvaret, viseadmiral Aimar Sørenssen, til Trondheim. Han vil følge finalen i forbindelse med kysteskadrens store idrettskonkurranser, og vil søndag foreta premieutdelingen på kaien, etter å ha vært med på en kirkeparade samme dag. Søndag vil for øvrig også publikum få anledning til å besøke fartøyene. […] Adresseavisen 30.08.1965 s. 3 Effektivt forsvar og høy beredskap beste garanti for å bevare freden Viseadmiral Aimar Sørenssenn foretok premieutdelingen etter Kysteskadrens øvelser i Trondheim Minst 1000 mann sto i går oppstilt i en stor firkant ytterst på Pir II i Trondheim, da sjefen for Sjøforsvaret, viseadmiral Aimar Sørenssen gikk i land fra KNM ”Bergen”, fulgt av den skarpe lyden av båtsmannsfløyten, for å inspisere stramme befal og gaster. Lørdag ble Kysteskadrens årlige store idrettskonkurranse avsluttet, og i går var det først kirkeparade med marsj til og fra Nidaroskatedralen før premieutdelingen fant sted på piren. Enkelte gode idrettsfolk på fartøyene rakk knapt å stille opp etter premiering før de måtte ut igjen i springmarsj for å hente mer fra det velfylte sølvbordet. HØY BEREDSKAP MÅ TIL I en kort tale til mannskapene uttrykte viseadmiral Sørenssen sin glede over å få overvære avslutningen av idrettskonkurransen og hilse på så mange av det sjøgående personell. Han var sikker på at dette kjærkomne avbrekk i de vanlige øvelser også har gitt en spore til å bedre den fysiske form og et godt kameratskap, som er en av livets store verdier. I konkurransen mellom fartøyene kommer også samholdet innen de enkelte besetninger som et annet verdifullt moment, et moment som forplanter seg til de vanlige militære øvelser, så enhver blir interessert i å utføre tjenesten best mulig. Admiralen pekte også på at det er uro og krig flere steder i verden og at vi aldri kan vite når uroen kan spre seg, selv om det ser fredelig ut hos oss. Det beste middel til å bevare freden er at vi, sammen med våre allierte, har et effektivt forsvar og en høy beredskap. -Dere som er samlet her, sa admiralen, utgjør en meget vesentlig del av vår marines beredskapsstyrker, og jeg stoler på at dere vil gjøre hva dere kan for å holde fartøyenes beredskap og effektivitet på topp. Da har dere ytet deres bidrag til å bevare freden! Admiralen takket alle som har deltatt og alle som har vært med i arrangementet og ønsket besetningene alt godt i tiden som kommer. I går kveld reiste han med fly tilbake til Oslo. RESULTATER: Lørdag vant 23. MTB-skvadrons lag fotballfinalen over laget fra KNM ”Haugesund” med 1 – 0. Roing ble vunnet av lag fra KNM ”Stavanger” med KNM ”Gor”s lag som nr. 2 og KNM ”Sleipner”s lag som nr. 3. Sammenlagt etter i alt 14 øvelser vant KNM ”Stavanger” lagkonkurransen med 58 poeng. Nr. 2 ble KNM ”Gor” med 56 poeng og nr. 3 KNM ”Bergen”, 51 poeng. KNM ”Stavanger” erobret både NATO Challenge Cup og Sjefen for Sjøforsvarets pokal, begge vandrepokaler. Premie for beste menige for sammenlagt innsats gikk til konstabel Fosshaug, KNM ”Bergen”, mens en lignende premie for beste befal gikk til kapteinløytnant Rittland, 21. MTB-skv. Det ble ellers delt ut en lang rekke premier. Kl. 8 i dag forlater de fleste fartøyene Trondheim, de to siste går kl. 9. Og dermed er det største besøk av norske marinefartøy i Trondheim forbi. Det har vært et populært besøk!